Nyt seuraa puhemiehen vaali, joka toimitetaan noudattamalla Suomen perustuslain 34 §:n 2 momentin ja eduskunnan vaalisäännön 5 ja 6 §:n säännöksiä. Vaali toimitetaan siis umpilipuin. Edustajat tuovat äänestyslippunsa uurnaan nimenhuudon mukaan, joka toimitetaan aakkosjärjestyksessä. Pyydän huomauttaa, että ehdokkaan nimi on yksilöitävä riittävällä tarkkuudella tarvittaessa myös etunimeä käyttäen. Avustajiksi äänestyslippujen tarkastamiseen ja äänten laskemiseen vaalissa pyydän seuraavat edustajat: Antti Lindtman, Jani Mäkelä, Mia Laiho ja Antti Rantakangas. Totean, että annettuja ääniä ei julkilueta. Vaalitoimitus alkoi.
Äänestyksen tulos luetaan.
Kun edustaja Matti Vanhanen on saanut vaalissa enemmän kuin puolet annetuista hyväksytyistä äänistä, on hänet valittu eduskunnan puhemieheksi vuoden 2019 valtiopäivien jäljellä olevaksi ajaksi.
Pyydän puhemiestä antamaan eduskunnalle työjärjestyksen 4 §:ssä säädetyn juhlallisen vakuutuksen. Jag ber talmannen att inför riksdagen avge sin högtidliga försäkran i enlighet med 4 § i arvbetsordningen.
Minä Matti Taneli Vanhanen vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Matti Taneli Vanhanen försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Pyydän herra puhemiestä ottamaan paikkansa eduskunnassa ja ryhtymään toimeensa. Jag ber riksdagens herr talman inta talmannens plats och börja utöva sin befattning.
Arvoisat kansanedustajat, ärade riksdagsledamöter! Kiitän lämpimästi omasta ja valittavien varapuhemiesten puolesta meitä kohtaan osoittamastanne luottamuksesta. Tulemme tekemään kaikkemme toimiaksemme luottamuksenne arvoisesti. På mina egna och vice talmännens vägnar vill jag uttrycka vårt varmaste tack för det förtroende ni har visat oss. Vi kommer att göra vårt yttersta för att förvalta ert förtroende väl. Hallitusmuotomme, jossa tasavaltamme sai lopullisen sinettinsä, täyttää alkavana kesänä sata vuotta. Perustuslakimme keskeiset periaatteet ovat kestäneet tämän jälkeen aikaa, sodat, lamat ja nousukaudet. Takanamme on nyt vaalikausi, joka laajoine säästöineen aiheutti paljon ristiriitoja niin tässä talossa kuin tämän talon ulkopuolellakin. Tehty työ kuitenkin tarjoaa nyt mahdollisuuden enemmän normaaliaikaan, jossa meidän kuitenkin on pidettävä mielessä koko ajan myös tulevaisuuden väestörakenteeseemme ja globaaliin kilpailuun liittyvät haasteet. Satavuotinen hallitusmuotomme luo parhaimmillaan luovan jännitteen hallituksen ja eduskunnan välille. Käyttäkäämme tuota asetelmaa yhteiseksi hyväksi. Tulen puhemiehenä edistämään keskustelukulttuuria, joka ei peittele erimielisyyksiä mutta antaa arvon toisen motiiveille ja välttää tahallista väärinymmärtämistä. Som talman kommer jag att främja en debattkultur där man inte försöker dölja menings-motsättningar, utan där man värdesätter andras motiv och undviker att missförstå med avsikt. Viime vaalikaudella käynnistimme puhemies Paula Risikon johdolla pohdinnan eduskunnan uudistamiseksi. Tätä työtä jatketaan. Haluan, että kaikki yhdessä mietimme työtämme ja työtapoja. Paljon on muuttunut ympärillämme sadan vuoden kuluessa. Erityisesti haluan, että edustajat ja ryhmät pohtivat valiokuntatyön uudistamista. Se on kuitenkin työmme sisällön ja myös todellisen vaikuttamisen kannalta tärkein osa työtämme. Työmme on nyt alkanut. Emme tunne vielä toisiamme, ja sallikaa tämä vaje myös puhemiehelle. Työn alkuvaiheessa varapuhemiehet jakavat puhemiehistön tehtäviä minun sairauslomieni aikana myös keskenään. Näillä sanoilla lämmin kiitos vielä kerran saamastani luottamuksesta.
Ainoaan käsittelyyn esitellään päiväjärjestyksen 5. asia. Ensimmäinen varapuhemies Juho Eerola on valtioneuvoston tultua nimitetyksi ja siitä eduskunnassa aiheutuvien järjestelyjen vuoksi pyytänyt vapautusta eduskunnan ensimmäisen varapuhemiehen tehtävästä. Puhemiesneuvosto puoltaa pyyntöä.
Ainoaan käsittelyyn esitellään päiväjärjestyksen 6. asia. Paula Risikko on pyytänyt vapautusta eduskunnan toisen varapuhemiehen tehtävästä. Puhemiesneuvosto puoltaa pyyntöä.